Aðalfundur Félags viðurkenndra bókara haldinn föstudaginn 17.mars, 2023 kl. 16:00 á Grand Hótel.

Fundur settur kl 16:04

Fundur lögmætur

1. **Kosning fundarstjóra.**

Lagt er til að Guðrún Barbara verði fundarstjóri, það er samþykkt einróma.

1. **Tilnefning fundarritara og tveggja atkvæðateljara.**

Atkvæðateljarar eru tilnefndir Guðborg Eyjólfsdóttir og Hildur Hrólfsdóttir. Fundarstjóri leggur til að Ása Laufey Sigurðardóttir verði ritari og er það samþykkt.

1. **Skýrsla formanns og stjórnar, umræður um skýrsluna og hún borin upp til samþykktar**

Agnes flytur skýrslu stjórnar. Agnes Vala Bryndal er formaður en Guðrún Þórarinsdóttir kemur inn sem varaformaður.

Haldin var ráðstefna í nóvember eftir langa bið, og var mikil ánægja með hana, ásamt því að mörg námskeið hafa verið haldin sem farið var lauslega yfir. Um áramót voru 482 félagar og er það 7% fækkun. 30 félagsmenn eru komnir á aldur og 30 félagar bættust í hópinn. Rætt var um að félögum sé að fækka hratt en 73 hættu í félaginu á árinu. Í júní var leigusamningi í Hátúni sagt upp og hefur félagið til lok september að finna annað húsnæði. Leit hefur verið að húsnæði sem hentar vel og er örlítið minna en lítið framboð er af rýmum. Samningur var gerður við Regus á Íslandi sem er með skrifstofuhúsnæði á leigu á höfuðbogarsvæði og landsbyggðinni. Leigð eru skrifborð hjá Regus fyrir starfsmann 2 daga í viku 4 klst í senn. Gott aðgengi að fundaraðstöðu fylgir þessu skrifstofurými hjá Regus. Leigan er í takt við þær hugmyndir sem stjórn hafði um lækkun kostnaðar. Aðgengi er betra en í Hátúni og leigan lækkaði úr 90.000 kr. niður í 72.500 kr. Reynt var að koma húsgögnum af skrifstofunni í verð en það tókst því miður ekki. Húsgögn fylgja hjá Regus og ekki hægt að koma með sín eigin. Varðandi gagnageymslu þá þarf geyma bókhald í 7 ár og geymir Gagnageymslan mikilvæg gögn fyrir félagið. Umhverfið er eldvarið hjá þeim er árgjald fyrir geymslu á kössum og eyðing á elstu kössum 31.203 kr.

Útskrift bókara fór ekki fram í fyrra vegna Covid takmarkana en þau fengu senda viðurkenningu í pósti. Launakönnun var send út en svarhlutfall var ekki fullnægjandi og því erfitt að sjá út hvernig laun eru að þróast og hvort það sé í takt við það sem er almennt. 21,2% félagsmanna eru búnir að svara könnuninni. Ábendingar komu fram um að heimasíða sé ekki uppfærð reglulega. Búið er að leggja vinnu í að setja inn nýjar og réttar upplýsingar á vefinn. Allir eru hvattir til að skoða síðuna og senda ábendingar ef einhverjar eru. Félagsgjöld voru hækkuð upp í 18.000 kr. og hefur gengið vel að innheimta félagsgjöld. Ef félagsgjald er ekki greitt, dettur fólk úr félaginu. Ekki er stemmt að frekari hækkun á gjöldum.

Skýrslan er samþykkt einróma.

1. **Gjaldkeri leggur fram ársreikning félagsins fyrir árið 2022. Umræður eru um ársreikninginn og hann borinn upp til samþykktar.**

Ólöf R. Sigurðardóttir gjaldkeri kynnir reikninginn.

Farið yfir eigið fé og tekjur umfram gjöld. Félagsgjöld hækkuðu sem gáfu góðar tekjur ásamt því sem námskeið og ráðstefna hjálpuðu til þar líka. Hækkun var á milli ára á handbæru fé. Fundarmaður bendir á að gott sé að kominn sé smá hagnaður inn í félagið.

Ársreikningur samþykktur einróma, enginn á móti.

1. **Skýrslur nefnda og umræður um þær.**

Fræðslunefnd - Annar varamaður flytur skýrslu. Sonja Kjartansdóttir og Þórunn Elsa komu inn og Áslaug fór út. Núverandi nefndarmenn eru: Klara Sigurbjörnsdóttir, Djurdja Kristjana Hrkalovic, Fjóla Hrönn Guðmundsdóttir, Hanna Guðmundsdóttir, Þórunn Elsa Bjarnadóttir, Sonja Kjartansdóttir og Guðborg Eyjólfsdóttir.

Talað var um að leggja niður fræðslunefnd vegna covid en hætt var við það. Árið 2022 var boðið uppá námskeið í sal og þar var DK kynnt og skattalagabreytingar. Farið var yfir þau námskeið sem haldin voru. 18.nóvember 2022 var haldin ráðstefna þar sem farið var yfir margt og gekk vonum framar. Það sem af er ári er fræðslunefnd búin að halda þó nokkuð af námskeiðum með góðum árangri og eru fleiri námskeið framundan eins og t.d excel námskeið í apríl. Samstarf er við Bókhald og kennslu varðandi að halda fleiri námskeið.

Laga, samskipta og aganefnd: Enginn skýrsla

Skemmtinefnd: Hrefna Díana flytur skýrslu nefndarinnar.

Guðlaug Margrét, Arndís Pálsdóttir eru í nefndinni og voru kjörnar árið 2022. Nefndin ætlar að halda 1 viðburð í tilefni af 20 ára afmæli félagsins en hann á að vera eftir aðalfund félagsins.

Skipulag viðburða er í gegnum Facebook grúbbu nefndarinnar. Halda átti viðburð í október 2022 og sótt var um auka framlag til veisluhalda. Stjórn veitti það til að aðstoða við að koma upp betri stemningu eftir erfiða tíma. Því miður náðist ekki að halda viðburðinn vegna lélegrar mætingar og endaði nefndin á að þurfa að greiða fyrir þjónustu sem ekki var notuð. Skemmtinefnd sendi út nokkrar kannanir en fékk fá svör. Eftir þennan fund verður smá skemmtun og er mikilvægt að allavega stjórnarmenn mæti á skemmtanirnar. Kjósa þarf nýja skemmtinefnd.

Engar lagabreytingar.

1. **Kosning formanns og varaformanns**

Handaupprétting samþykkt sem kosningaleið.

Agnes Vala Bryndal núverandi formaður býður sig fram til formanns í annað skipti.

Agnes fær orðið og lýsir yfir áhuga sínum og metnaði fyrir félaginu og ræðir atburði síðasta aðalfundar. Hún hvetur félagsmenn til að taka þátt í fundum og námskeiðum en einungis 1% félagsmanna hafa verið að mæta. Mikilvægt er að mæta, taka að sér hlutverk og taka þátt til að hafa áhrif á það sem gerist innan félagsins. Hún hvetur einnig til þess að fleiri bjóði sig fram í hin ýmsu hlutverk félagsins. Á næsta ári útskrifast síðustu viðurkenndu bókararnir og það getur haft mikil áhrif á félagið. Sameininga hugmyndir eru enn til staðar ef fólk hefur áhuga á því að skoða það frekar. Hún hvetur félagsmenn til að íhuga alvarlega að sameinast öðru félagi.

Kosning: Agnes Vala Bryndal samþykkt sem áframhaldandi formaður félagsins.

Guðrún Þórarinsdóttir býður sig fram til vara formanns. Hún hlýtur kosningu sem varaformaður félagsins.

1. **Kosning meðstjórnenda**

Ólöf R. Sigurðardóttir gefur kost á sér og er kosin einróma.

Guðlaug M. Ingvadóttir gefur kost á sér og er kosin einróma.

María Björk Viðarsdóttir gefur kost á sér og er kosin einróma.

Spurning kom úr sal þar sem spurt var hvort einhver mætti bjóða sig fram sem ekki eru á fundinum og var því svarað játandi.

María Björk Viðarsdóttir gefur kost á sér í framboð til stjórnar.

1. **Kosning varamanna í stjórn:**

Jóhanna Árnadóttir gefur kost á sér sem varamaður og er kosin einróma sem áframhaldandi varamaður.

Guðborg Eyjólfsdóttir gefur kost á sér sem varamaður og er kosin einróma .

1. **Kosning skoðunarmanna reikninga og eins til vara:**

Elín Pálmadóttir hættir.

Magdalena Lára Gestsdóttir gefur ekki kosta á sér

Sonja Kjartansdóttir gefur kost á sér sem aðalskoðunarmaður og er kosin einróma.

Inga Jóna Óskarsdóttir gefur kost á sér sem aðalskoðunarmaður og er kosin einróma.

Varamaður: Arndís Pálsdóttir býður sig fram sem varamaður og er kosin einróma.

1. **Kosning í nefndir**
	1. Fræðslunefnd og varamenn

Klara og Hanna gefa báðar kost á sér.

Fjóla, Djurdja og Þórunn gefa ekki kost á sér.

Sonja Kjartansdóttir býður sig fram og er kosin einróma.

Þorsteinn Bjarki Ólafsson býður sig fram og er kosinn einróma.

Áslaug Ólöf Kolbeinsdóttir gefur kost á sér og er kosin einróma.

Varamaður: Guðborg Eyjólfsdóttir gefur kost á sér áfram ásamt Mörtu Haraldsdóttur og eru báðar kosnar einróma.

* 1. Laga-, samskipta- og aganefnd (LSA) og varamenn

Hanna Guðmundsdóttir, Marta Haraldsdóttir og Hrefna Díana Viðarsdóttir bjóða sig fram og eru allar samþykktar einróma sem aðalmenn.

Varamenn: Sigrún Ómarsdóttir og Guðríður Svavarsdóttir gefa kost á sér áfram sem varamenn og eru þær samþykktar einróma til áframhaldandi starfa.

* 1. Skemmtinefnd

Hrefna Díana, Guðlaug og Arndís eru fráfarandi nefndarmenn skemmtinefndar.

Marta, Hrefna Díana og Guðborg Eyjólfsdóttir taka við sem fulltrúar skemmtinefndar.

1. **Lögð fram fjárhagsáætlun næsta starfsárs.**

Farið yfir fjárhagsáætlun en reiknað er með 30 nýjum félagsmönnum á árinu 2023. Farið lauslega yfir helstu kostnaðarliði en í kostnaði félagsins er gert ráð fyrir námskeiðum og fleiri viðburðir og því lagt aðeins meira í áætlunina en raunin gæti orðið. Húsaleiga lækkar á milli ára og tryggingar standa í stað. Launakostnaður nefnda er örlítið hærri en hefur verið en í takt við þann tímafjölda sem hver nefnd má innheimta. Talan gæti þó lækkað þar. Reiknað er með að rekstrarkostnaður muni hækka aðeins vegna aðstæðna í þjóðfélaginu. Framlag til skemmtinefndar hefur verið dregið saman vegna afmælishátíðarinnar í fyrra sem varð ekki. Framlag til fræðslunefndar var aukið og íhugar gjaldkeri að taka námsskeið og kostnað þeirra og gera ítarlegri áætlun sérstaklega fyrir þau í fjárhagsáætluninni.

Spurning kom úr sal þar sem spurt var hvort námskeið eigi ekki að reka sig nánast á núlli. Bent var á að gott væri að eiga smá viðbótar upphæð vegna þeirra til að koma til móts við breytingar ef á þarf að halda. Haldið verður utan um hvert námskeið fyrir sig og kostnað þeirra og það sett í fjárhagsáætlun. Kostnaður námskeiða kemur fram í ársreikningi félagsins.

Spurning úr sal: Kostnaður við verkefni er x en tekjurnar vegna verkefna er x sinnum 20%. Þetta var gert til þess að námskeið standi undir sér. Umræður eiga sér stað um fyrirkomulag á skráningu gjaldaliða námskeiða í fjárhagsáætlun. Félagið kemur út með hagnaði samkvæmt fjárhagáætlun sem er gott þannig að hægt sé að koma til móts við breytingar ef þess þarf. Fjárhagsáætlun er samþykkt einróma.

1. **Tillaga stjórnar um félagsgjöld og inntökugjald næsta reikningsárs.**

Tekin var ákvörðun í stjórn að hækka ekki félagsgjöld í ár því þau voru hækkuð umtalsvert á síðasta ári. Ekki er tilefni til hækkunar að svo stöddu.

Áfram verður innheimt tvisvar ári.

Tillaga samþykkt einróma að engin breyting verður á félagsgjöldum.

1. **Önnur mál:**

*Inga Jóna Óskarsdóttir tekur til máls*.

Hún byrjar á að þakka stjórninni fyrir jákvætt og uppbyggileg starf sem þau hafa unnið eftir síðasta aðalfund. Hún spyr hvort samtal hafi orðið milli þeirra sem neituðu að sameinast öðru félagi og veltir upp þeirri spurningu hvort það eigi ekki að gera neitt.

Erfitt er að fá vottorð á ensku um það að fólk megi kalla sig viðurkennda bókara, hver á að votta hennar framtíð ef starfsheiti viðurkenndur bókari verður lagt niður? Spurt er þá úr sal hvor ekki sé nóg að fá þetta hjá löggildum skjalaþýðanda? Hún svarar að það dugi því miður ekki í þessu tilfelli þar sem hið opinbera þarf að staðfesta með stimpli en engin svör er að fá frá ráðuneytinu því enginn virðist vilja taka ábyrgð á málinu.

Áhugi er á því að stjórnin ræði við þá sem voru alfarið á móti sameiningu til að fá upplýsingar um hvað þau vilja frekar. Félag bókhaldsstofa hefur haldið áfram með þá vinnu sem þau voru byrjuð á og eru búin að kynna það um allt og hafa þau verið að þrýsta á ráðuneyti að styrkja það áfram en fátt er um svör þar. Þau vilja að félag viðurkenndra bókara vinni með sér í þessu en á meðan tillaga sameiningar er stopp gerist ekkert í þessum málum. Lýðræðið þarf að ráða í þessu tilfelli.

Hún óskar eftir að samþykkt verði að Hrefna Díana fari í nefnd um breytingar laga um bókhald. Hún spyr hvort félagsmenn samþykki það en verið er að bíða eftir samþykki ráðuneytis.

Málið verður tekið fyrir seinna.

Hún bendir á að gott sé fyrir sjálfstætt starfandi aðila að hittast reglulega til að ræða málin, læra af hvort öðru og miðla áfram af sinni reynslu. Hún leggur til að halda hádegisverðafundi og biður stjórn að kanna hvort áhugi sé fyrir því.

Inga og Nanna eru tilbúnar að halda utan um þetta.

Hún þakkar fyrir þá sem hafa verið í félaginu lengi og halda því gangandi.

*Agnes Vala Tekur til máls:*

Hún þakkar Ingu Jónu fyrir sitt erindi og flotta punkta.

Hún tekur undir orð Ingu Jónu að erfitt sé er að bíða eftir því að fá svör frá ráðuneytinu. Best sé senda beint á þann sem þarf að tala við. Hún sendi bréf á Lilju Alfreðsdóttur þess efnis að þó svo það sé verið að hætta að útskrifa Viðurkennda bókara á næsta ári að þá eru engin tímamörk á þeim viðurkenningum sem þau fengu á sínum tíma og því eru þau Viðurkenndir bókarar til æviloka. Viðurkenndir bókarar leggjast ekki af þó svo það sé ekki gefið starfsleyfi frá ráðuneytinu. Hún bíður nú eftir svari frá Lilju um það hvert skal leita til að fá stimpil fyrir önnur lönd.

Hún tekur undir að það sé mikilvægt að taka þátt í nefndarstörfum.

Hún talar um þær lagabreytingar sem eru að eiga sér stað og að mikil vinna sé búin að fara í að skoða hvaða lausn hentar best fyrir þeirra félagsmenn. Taktikal er í samstarfi við FVB með módul til að kanna áreiðanleika viðskiptavina þeirra. Þetta er gert til að vernda sjálfstætt starfandi bókara. Mikilvægt að gera áreiðanleika kannanir á viðskiptavinum og þeim sjálfum þar sem skattayfirvöld eru að pikka út aðila til að skoða og sannreyna vinnubrögð. Hún minnir á mikilvægi þess að setja sér mörk við viðskiptavini og vera með á hreinu hvað þeir vilja fá frá sínum bókara og hvað þau eru tilbúin að ganga langt fyrir viðskiptavini sína. Hún hvetur félagsmenn til að skoða upplýsingabréf um þessi mál því það gæti hjálpað þeim í þessu öllu saman.

Umræður úr sal þess efnis að bréf með kynningu á þessu hafi ekki borist til allra en Agnes biðst afsökunar á því og mun stjórn setja þessar upplýsingar á innrivef félagsins.

Rætt var einnig um hvaða kröfur yfirvöld eru með til bókara. Þær séu miklar og þungar og peningaþvættis – og áreiðanleika kannanir eru gagnrýndar. Mikil vinna fari í að finna raunverulega eigendur og í það fari mikil aukavinna sem er dýr.

Talið er að ríkið sé að nota bókara til að vinna skítverkin fyrir sig. Yfirvöld eru gagnrýnd og eru þeir sem yngri eru hvattir til að halda kyndlinum á lofti fyrir hönd félagsins og annarra bókara. Félagsmenn eru hvattir til að innheimta fyrir vinnu sína með ákveðnum hætti og hafa regluverkið á bakvið sig.

*Inga starfsmaður tekur til máls:*

Hún bendir á að póstur vegna aðgerða gegn peningþvætti hafi verið sendur 22. febrúar 2023.

Fundastjóra þakkað fyrir vel unninn störf sem fundastjóri.

Fundi slitið kl 17:47.